b'\n_START_ARTICLE_\nLothar Ahrendt\n_START_PARAGRAPH_\nLothar Ahrendt (s\xc3\xbcndinud 13. m\xc3\xa4rtsil 1936 Erfurdis) on endine Saksa DV politseikindral ja riigitegelane, 1989. aasta novembrist kuni 1990. aasta aprillini Saksa DV siseminister._NEWLINE_Lothar Ahrendt on p\xc3\xa4rit peenmehaaniku perekonnast. Rahvakooli l\xc3\xb5petamise j\xc3\xa4rel \xc3\xb5ppis ta aastatel 1950\xe2\x80\x931953 autolukksepaks. 1953. aastal asus t\xc3\xb6\xc3\xb6le Saksa Rahvapolitseis, 1957. aastal astus Saksamaa Sotsialistlikku \xc3\x9chtsusparteisse. 1960. aastal l\xc3\xb5petas ta Ascherslebenis politseikooli. 1960\xe2\x80\x931964 t\xc3\xb6\xc3\xb6tas ta Ida-Berliinis Saksa Rahvapolitsei presiidiumis. 1964\xe2\x80\x931968 \xc3\xb5ppis Ahrendt Saksa Rahvapolitsei K\xc3\xb5rgkoolis "Karl Liebknecht". 1968\xe2\x80\x931970 oli Berliini K\xc3\xb6penicki piirkonna Saksa Rahvapolitsei inspektsiooni asejuhataja. 1970\xe2\x80\x931978 oli ta Berliini Keskpiirkonna Saksa Rahvapolitsei inspektsiooni juhataja. 1978\xe2\x80\x931983 oli ta Berliini Saksa Rahvapolitsei asepresident. _NEWLINE_1983. aastal sai ta kindralmajori aukraadi ja 1986. aastal kindralleitnandi aukraadi. 1983. aastal sai ta Saksa DV siseministri aset\xc3\xa4itjaks ja 1985. aastal siseministri esimeseks aset\xc3\xa4itjaks. 1986\xe2\x80\x931989 oli ta Saksamaa Sotsialistliku \xc3\x9chtsuspartei Keskkomitee liikmekandidaat._NEWLINE_Alates 18. novembrist 1989 kuni 12. aprillini 1990 oli Lothar Ahrendt Saksa DV siseminister.'